### Beslutning

For indstillingen stemte A, B, F, O, V, Ø og Kalundborg-Listen.
Imod stemte C og D.

Indstillingen godkendt.

### Sagsfremstilling

## Resume og sagens baggrund

Bestyrelsen for den selvejende institution Mælkebøtten ansøger om at opnormere deres vuggestueafdeling fra 8 børn til 12 børn. Baggrunden er en efterspørgsel på pladser i institutionen, samt nye opmålinger af institutionens bygninger. Administrationen vurderer, at der er tilstrækkelig pasningskapacitet på baggrund af befolkningsprognosen på dagtilbudsområdet, da kapaciteten på dagtilbudsområdet tilpasses kontinuerligt. Eventuel opnormering i Mælkebøtten forventes at omfatte en tilsvarende nednormering andre steder i området. Kommunalbestyrelsen skal træffe beslutning om ansøgninger fra selvejende daginstitutioner om ændringer i normering af vuggestuepladser.

## Indstillinger

Direktøren indstiller, at Kommunalbestyrelsen ikke imødekommer ansøgningen fra Mælkebøtten, om opnormering af vuggestueafdelingen.

## Behandling

Børn- og Familieudvalget, Økonomiudvalget, Kommunalbestyrelsen.

## Sagsfremstilling

Kalundborg Kommune har modtaget en henvendelse fra bestyrelsen i den selvejende institution Mælkebøtten om opnormering fra 8 vuggestuepladser til 12 vuggestuepladser. Mælkebøtten er placeret i [adresse] i område Syd.

Mælkebøtten er på nuværende tidspunkt normeret til 8 vuggestuepladser og 24 børnehavepladser. Bestyrelsen oplever en stor efterspørgsel efter pladser i vuggestuen blandt forældre i og uden for området. Mælkebøtten oplyser, at der var syv børn på venteliste i maj 2022, hvoraf der ikke kunne tilbydes plads til seks af børnene på ventelisten. Efterspørgslen på vuggestuepladser i institutionen betyder, at søskende til børn i institutionen ikke kan tilbydes plads. Bestyrelsen fremhæver ligeledes i deres ansøgning, at der på baggrund af nye opmålinger er plads til flere børn i institutionen.

*Retningslinjer for pladsanvisningen*
Kalundborg Kommunes retningslinjer for pladsanvisning angiver, at pasningsgarantien gælder inden for en radius af 15 km. fra barnets bopæl. Retningslinjerne blev godkendt af Børn- og Familieudvalget den 6. november 2019. Derudover er det besluttet, at dagplejen er det primære pasningstilbud for 0-2 årige i Kalundborg Kommune.

*Udvikling af børnetal i [adresse] område*Med afsæt i [adresse] befolkningsprognose, der danner et overblik over befolkningsudviklingen, præsenteres nedenfor den forventede udvikling i børnetallet for 0-2 års området. Det er forventningen, at der i løbet af de næste fire år vil komme op til 61 flere 0-2- årige børn i hele kommunen. Dog vil der næste år være ti færre børn.

Mælkebøtten hører under [adresse] distrikt, og her vurderes det, at der de næste fire år, vil være seks flere børn i distriktet i alderen 0-2 år. Dette fremgår af nedenstående tabel.

|  |  |  |  |  |
| --- | --- | --- | --- | --- |
| Hvidebæk Skoledistrikt | 2023 | 2024 | 2025 | 2026 (jan-mar) |
| Prognose årsgns. 0-2 årige\* | 80 | 84 | 85 | 86 |

\* Prognoser er forbundet med en vis usikkerhed. Usikkerheden er større, nu længere ind i fremtiden den dækker.

På baggrund af børnetallet og indskrevne børn i dagtilbud tilpasses normeringen kontinuerligt i de enkelte institutioner og dagplejen (eksempelvis antal børnehavepladser).

Børn- og Familieudvalget har på møde den 10. august behandlet dagsordenspunktet "Orientering om dagtilbudsområdet". Det fremgår af bilag til dette punkt, at *"udviklingen i antallet af børn frem mod 2026 kan rummes i kommunens eksisterende institutioner. Dette under forudsætning af, at der ikke ændres ved retningslinjerne for anvisning af pladser, og at det er muligt at rekruttere dagplejere til at dække behovet for småbørnspladser, alternativt etablering af flere vuggestuepladser*.”

Det fremgår også af samme notat, at *"det understreges, at det normerede antal vuggestuepladser, er et udtryk for den nuværende politiske prioritering, hvor en evt. ændring i antallet af vuggestuepladser med afsæt i den faglige vurdering forudsætter en ændret politisk prioritering.*” Det er Kommunalbestyrelsen som sætter rammerne for den samlede kapacitet på dagtilbudsområdet, herunder også serviceniveauet i forhold til antal vuggestuepladser og dagplejepladser.

I henhold til driftsoverenskomsten mellem Kalundborg Kommune og Mælkebøtten, så reguleres antallet af pladser i institutionen en gang årligt i samarbejde med Pladsanvisningen. Antallet af pladser kan tilpasses i takt med ændret behov – både flere og færre pladser. Det blev i maj 2022 vurderet, jf. demografiudviklingen, at der vil blive fem vuggestuepladser ledige i Mælkebøtten i 2023, hvortil det blev besluttet at fastholde Mælkebøttens normering på otte vuggestuepladser i 2023.

*Øvrige kommunale tilbud i nærheden af Mælkebøtten*I område syd ligger [adresse], som er nærmeste institution med både vuggestue og børnehave. Troldebo er normeret til 12 vuggestuepladser. Dagplejen i Område Syd er normeret til 152 dagplejepladser i 2022 og 132 dagplejepladser i 2023. Der er i øjeblikket ved at blive rekrutteret to nye dagplejere til [adresse] i Område Midt og [adresse] i Område Syd, såfremt stillingerne bliver besatte, vil der være tilstrækkelige pasningsmuligheder i nærheden af Mælkebøtten.

På baggrund af ovenstående er det vurderingen, at det er muligt at opretholde pasningsgarantien i området, trods flere børn i området de næste fire år. En eventuel opnormering af vuggestuepladser i Mælkebøtten kan potentielt betyde, at der tilsvarende skal reduceres i kommunale institutioner, da dette kan betyde færre børn i de kommunale tilbud. Det er altså en politisk prioritering, hvorvidt der ønskes flere vuggestuepladser i forhold til dagplejepladser.

## Økonomiske konsekvenser

En eventuel opnormering af vuggestuepladser i Mælkebøtten vil sandsynligvis betyde, at der vil være tomme pladser i andre institutioner i området. Derudover vil en ændring af ressourcetildelingen for 2023 påvirke samtlige institutioner, fordi det påvirker både taksten pr. børnehavebarn, taksten pr. barn vedr. minimumsnormeringen og forældrebetalingen. Det vil altså ikke være omkostningsneutralt at udvide med flere pladser i Mælkebøtten.

Institutionernes oprindelige budget demografireguleres på baggrund af normeringen og det faktiske børnetal i institutionen. Dette betyder konkret at institutionernes budget ned- eller opjusteres baseret ud fra, hvor mange eller færre børn institutionen har i forhold til deres normering i indeværende år. Denne regulering sker hvert kvartal, og skal sikre at pengene følger barnet.

Institutioner med vuggestuebørn reguleres ikke i forhold til ovenstående, men det gør dagplejerne. Der er dermed risiko for, at dagplejen bliver reguleret i indeværende år, hvis de mister børn i forbindelse med en eventuel opnormering af Mælkebøtten.

En eventuel opnormering af Mælkebøtten vil give en ekstra tildeling på 354.190 kr. i 2022 og 361.370 kr. i 2023. Økonomistaben har fraregnet tilskuddet, som gives til institutioner med færre end 40 enheder, da Mælkebøtten ikke ville modtage dette tilskud, hvis institutionens normering var på 12 pladser i stedet for 8 under budgetlægningen.

### Sagens forløb

06-09-2022 Børn- og Familieudvalget

Børn- og Familieudvalget anbefaler administrationens indstilling om ikke at godkende ansøgningen.

07-09-2022 Økonomiudvalget
Økonomiudvalget anbefaler Børn- og Familieudvalgets indstilling om ikke at imødekomme ansøgningen.